Dayron Robles

Dayron Robles (sündinud 19. novembril 1986 Guantánamos) on Kuuba 110 meetri tõkkejooksja, olümpiavõitja.

Robles tuli 2003. aastal Sherbrookes kuni 18-aastaste MM-il 110 meetri tõkkejooksus 6. kohale.

2004. aastal võitis ta Grossetos noorte MM-il hõbemedali ajaga 13,77. Kuld ja pronks läksid USA-sse ja pronksmedali võitnud Kevin Craddocki aeg oli sama mis Roblesil.

2005. aasta juuli lõpus püstitas Robles Panameerika juunioride meistrivõistluste rekordi 13,46 vastutuulega 1,6 m/s ja saavutas ülikindla esikoha: teised medalid võitnud ameeriklased jäid maha enam kui poole sekundiga. 2005. aasta maailmameistrivõistlustel Helsingis võitis ta 10. augustil viimase eeljooksu ajaga 13,83, mis oli eeljooksude kolmas aeg, aga järgmisel päeval poolfinaalis jäi ajaga 14,15 viimaseks ja sai 24. koha. Finaali viis 13,43.

2006. aasta sisemaailmameistrivõistlustel Moskvas osales Robles 11. märtsil 60 meetri tõkkejooksus. Eeljooksus saavutas ta parima aja 7,55, mis oli ühtlasi isiklik rekord. Poolfinaalis jooksis ta 7,56, mis oli poolfinaalide teine tulemus. Ta kaotas Dominique Arnoldile (7,55), aga edestas Terrence Trammellit (7,57). Finaalis parandas ta veelgi isiklikku rekordit (7,46) ja pälvis hõbemedali. Kuld ja pronks läksid USA-sse: Trammell jooksis 7,43 ja Arnold 7,52.

Juuli lõpus toimusid Colombias Cartagenas Kesk-Ameerika ja Kariibi mere meistrivõistlused. Robles püstitas mängude rekordi 13,12 ja saavutas esikoha. Kolmandaks jäi tema kaasmaalane Yoel Hernández (13,51).

Hiljem samal aastal sai ta teise koha IAAF-i finaalvõistlustel ajaga 13,00 ja kolmanda koha maailma karikavõistlustel.

2007. aasta Panameerika mängud toimusid Rio de Janeiros. Eeljooksud peeti 27. juulil ja finaal 28. juulil. Eeljooksude koosseis oli väga ebaühtlane: 5 tuhevaimat aega tulid 1. eeljooksust ja viimast neist finaali ei lastudki. Robles oli seal 13,58-ga 2. Finaalis saavutas Robles 13,25-ga kindla võidu ameeriklase David Payne'i (13,43) ja Yoel Hernándeze (13,50) ees.

Seejärel saabusid 2007. aasta maailmameistrivõistlused kergejõustikus Osakas. 29. augustil võitis Robles kindlalt kõige nõrgema eeljooksu 13,41-ga. 30. augustil võitis ta ka oma poolfinaali 13,21-ga ja see oli poolfinaalide teine aeg: üksnes Payne jooksis 13,19. Kuid järgmisel päeval finaalis olid ajad veel kõvemad. Hiina jooksja Liu Xiang tuli maailmameistriks 12,95-ga, järgnesid Trammell (12,99) ja Payne (13,02). Robles jäi 13,15-ga neljandaks.

23. septembril 2007 võitis Robles 2007. aasta IAAF-i finaalvõistlused Saksamaal Stuttgardis ajaga 12,92, mis oli IAAF-i finaalvõistluste rekord. Järgnesid Payne (13,08) ja Trammell (13,15).

2008. aasta sisemaailmameistrivõistlused kergejõustikus toimusid Hispaanias Valencias. Oodati Liu Xiangi ja Roblesi kohtumist finaalis, aga Robles ei pääsenud eeljooksust edasi. Ta jäi peaaegu seisma, sest uskus, et tema kõrval olnud Liu tegi valestardi. Lõpuks tuli Liu 7,46-ga maailmameistriks, aga pronksmedal läks Läti sportlasele Stanislavs Olijarsile. Enne sise-MM-i oli Robles jooksnud 7,33, mis oli Ameerika rekord ja kõigi aegade teine tulemus Colin Jacksoni järel.

12. juunil 2008 jooksis Robles Ostravas 110 meetri tõkkejooksus uueks maailmarekordiks 12,87. Ta ületas Liu Xiangi rekordi 0,01 sekundiga.

Seejärel saabusid 2008. aasta suveolümpiamängud Pekingis. Robles võitis oma eeljooksu kindlalt 13,39-ga, mis oli eeljooksude 4. aeg. Liu oli sunnitud kõõlusevigastuse tõttu eeljooksu katkestama. Kiireima aja sai ameeriklane David Oliver (13,30). Veerandfinaalis kordus sama. Robles võitis 13,24-ga kindlalt oma jooksu, aga Oliver oli 13,16-ga veelgi kiirem. 20. augustil võitsid Robles ja Oliver kumbki oma poolfinaali, aga siin oli Roblesi aeg juba palju parem (13,12 ja 13,31). Finaalis saavutas Robles 21. augustil kindla võidu, saades ajaks 12,93. Järgnesid Payne (13,17) ja Oliver (13,18).

2009. aasta Kesk-Ameerika ja Kariibi mere mängud toimusid Havannas. 110 meetri tõkkejooks peeti 3. juulil. Eeljooksus püstitas Barbadose jooksja Ryan Brathwaite mängude rekordi 13,43. Robles sai ajaks 13,47. Kumbki võitis oma eeljooksu kerge vastutuulega. Seevastu samal päeval peetud finaalis puhus taganttuul 2,5 m/s ja tulemused polnud rekordikõlblikud. Robles võitis 13,18-ga Brathwaite'i (13,31) ees.

pisi|Oliver, Robles ja Trammell Doha MM-i finaalis
Järgnesid 2009. aasta maailmameistrivõistlused kergejõustikus Berliinis. 19. augustil toimunud eeljooksus lõpetas Robles kõige nõrgema eeljooksu 13,67-ga kolmandana, olles üldse kõige nõrgema ajaga poolfinaali pääsenu. Poolfinaali pidi ta lihaserebestuse tõttu katkestama, samas püstitas Brathwaite 13,18-ga, mis oli poolfinaalide parim aeg, oma maa rekordi. Finaalis parandas Brathwaite seda veel (13,14) ning tuli maailmameistriks, edestades sajandikuga Trammelli ja Payne'i.

2010. aasta maailma sisemeistrivõistlused kergejõustikus toimusid Kataris Dohas. Eeljooksud peeti 12. märtsil ja enamik sportlasi ei pidanud pingutama, sest poolfinaali pääses üsna lõdvalt (alles 7,97-ga jäi välja). 14. märtsil peeti poolfinaalid ja finaal. Robles võitis oma poolfinaali 7,56-ga, Trammell oma poolfinaali 7,51-ga. Finaali võitis Robles meistrivõistluste rekordiga 7,34. Järgnesid Trammell (7,36) ja Oliver (7,44). Liu esines tagasihoidlikult ja sai kõigest 7. koha.

pisi|Robles puutub jooksu ajal Liu kätt.
2011. aasta maailmameistrivõistlused kergejõustikus toimusid Lõuna-Koreas Daegus. 28. augustil toimunud eeljooksu läbis Robles tagasihoidliku 13,42-ga. Näiteks Brathwaite jooksis 13,57 ega saanud poolfinaali. Parima aja sai Jason Richardson USA-st (13,19). 29. augustil peeti poolfinaalid ja finaal. Poolfinaalis jooksis Robles 13,32 ega saanud ligigi Richardsonile (13,11). Ka Liu jooksis 13,31. Finaalis oli Robles seevastu 13,14-ga kiireim, järgnesid Richardson (13,19), Liu (13,20) ja Oliver (13,27). Kuid pärast finaali andis Hiina sisse protesti. Jooksu ajal puutus Roblese küünarnukk kahel korral Liu kätt, mis takistas hiinlase jooksu. Robles diskvalifitseeriti.

2011. aasta Panameerika mängudele Mehhikosse Guadalajarasse ei saatnud USA oma parimaid jooksjaid. Seetõttu ei tekkinud Roblesil raskusi võitmisega. Ta jooksis juba eeljooksus 27. oktoobril 13,22 ja püstitas finaalis 28. oktoobril Panameerika mängude rekordi 13,10. 

Saavutused
pisi|Dayron Robles Pekingis olümpiakulda võitmas (2008)
27px Olümpiamängudel 
 2008  Pekingis  olümpiavõitja 12,93

 Sisemaailmameistrivõistlustel 
 2006  Moskvas  hõbemedal 7,46

 Maailma karikavõistlustel 
 2006  Ateenas 3. koht 13.06

 IAAF-i finaalvõistlustel 
 2006  Stuttgardis 2. koht 13,00
 2007  Stuttgardis 1. koht 12,92

 Juunioride maailmameistrivõistlustel 
 2004  Grossetos  hõbemedal 13,77

 Panameerika mängudel 
 2007  Rio de Janeiros  kuldmedal 13,25

Välislingid



Kategooria:Kuuba tõkkejooksjad
Kategooria:Sündinud 1986